
________________________________________________________________________________


На основу члана 37. став 3. Закона о Заштитнику грађана („Сл. гласник РС“, бр. 105/2021), поступајући по сопственој иницијативи на основу сазнања из медија, Заштитник грађана сачињава следећи

ИЗВЕШТАЈ О СЛУЧАЈУ НАКОН СПРОВЕДЕНОГ ИСПИТНОГ ПОСТУПКА
 СА ПРЕПОРУКАМА

Заштитник грађана је дана 25. маја 2022. године из медија дошао до сазнања да је полиција у Зајечару ухапсила А.А. након што је брутално претукао супругу Б.Б. којој је нанео повреде опасне по живот. Медији извештавају да су жртву насиља у породици довели рођаци у Здравствени центар у Зајечару, да је трпела ужасне болове, једва је стајала, лекари су је одмах примили, прегледали и установили да је претучена и да јој је напрсла слезина. Осим тога, медији наводе да је жртва насиља том приликом испричала лекарима да ју је муж крвнички претукао пре три дана, али да није хтела да зове полицију. Према наводима медија, жртва насиља у породици је одмах оперисана и лекари су јој спасили живот. Здравствени радници су пријавили мужа насилника полицији.

Медији, такође, наводе да се насилник није опирао хапшењу, да је изјавио да га је супруга изнервирала јер му је вређала љубавницу и мешала му се у љубавни живот, те да ју је тукао песницама и шутирао. Осим тога је наведено да је, након саслушања у Основном јавном тужилаштву у Зајечару, А.А. одређен притвор до 30 дана. 

***

Имајући у виду наведено, Заштитник грађана је донео закључак о покретању испитног поступка оцене законитости и правилности рада Министарства унутрашњих послова од кога су затражене информације да ли је раније било пријава насиља у овој породици, и уколико је то случај, које мере је Министарство унутрашњих послова – ПУ Зајечар предузимало, у сарадњи са другим надлежним органима, како би се заштитила жртва насиља у породици и санкционисао насилник. Заштитник грађана је покренуо поступак и према Центру за социјални рад ,,Зајечар“, од кога је затражено изјашњење о свим околностима овог случаја, укључујући информацију да ли је ова породица на евиденцији Центра за социјални рад Зајечар, да ли је раније било пријава насиља у овој породици, и уколико је то случај, које мере је Центар за социјални рад предузимао, у сарадњи са другим надлежним органима, како би се пружила подршка жртви насиља у породици, да би се она заштитила и санкционисао насилник. Такође је затражено да се Заштитнику грађана достави информација које мере је Центар за социјални рад предузео, у сарадњи са другим надлежним органима, након сазнања о овом случају.

***

Из извештаја Министарства унутрашњих послова
 Заштитник грађана је дошао до следећих информација:
Полицијскa управa у Зајечару je, након извршених провера у вези са догађајем — пријавом насиља у породици, над оштећеном Б.Б.  утврдила следеће:
-Дана 22. 05. 2022. године, у 11,05 сати дежурни лекар Ургентног центра Здравственог центра у Зајечару, телефоном је обавестио Дежурну службу Полицијске управе у Зајечару, да се на лекарски преглед јавило лице Б.Б. због повреда које јој је највероватније дана 20. 05. 2022. године нанео супруг, те да ће извршити потребне анализе у смислу утврђивања степена и тежине повреда. Касније у току истог дана, око 12,45 сати поново је позвао дежурни лекар, те је путем телефона Дежурној служби ПУ Зајечар пренео да су именованој Б.Б. установљене тешке телесне повреде у виду руптуре слезине и да се Б.Б. упућује на хитну операцију.
-Одмах по пријави, дана 22. 05. 2022, године, обавештен је поступајући, уједно и .дежурни полицијски службеник ОКП ПУ Зајечар за поступање по пријавама грађана, који је због хитности и степена повреде оштећене, у просторијама УЦ Зајечар, око 13,00 часова, обавио разговор са оштећеном Б.Б. У обављеном разговору именована је изјавила да је дана 20. 05. 2022. године у вечерњим сатима, а након краће, вербалне расправе са невенчаним супругом: А.А., од њега задобила неколико удараца у пределу рамена и стомака, али да се због јаких болова у стомаку тек данашњег дана јавила лекару. По речима оштећене, сведока догађаја није било. 
-О поступању је сачињена службена белешка, а о свему је, одмах након прикупљених сазнања, обавештен дежурни заменик Основног јавног тужилаштва у Зајечару, који се изјаснио да постоје елементи кривичног дела Насиље у породици из чл. 194. став 3. Кривичног Законика и да се, по његовом одобрењу, према осумњиченом лицу А.А. одреди мера задржавања у трајању до 48 сати, као и да се пре истека наведене мере, осумњичени уз кривичну пријаву спроведе до просторија ОЈТ у Зајечару.
-Дана 22. 05. 2022. године, око 13,25 часова, у породичној кући, поступајућа патрола Полицијске испоставе Зајечар је пронашла могућег учиниоца, А.А., те је са њим, а сходно одредбама Закона о спречавању насиља у породици („Сл. Гласник РС” број 94/2016) обављен разговор од стране надлежног полицијског службеника. Након процене да ризик постоји А.А. су изречене обе хитне мере - Удаљење из стана и других просторија и Привремена забрана приласка и контакта према жртви, у трајању од 48 сати. О свему наведеном обавештен је и дежурни радник Ц3СР у Зајечару. Извршеним проверама кроз систем МУП-а РС утврђено је да лица не поседују оружје у легалном поседу.
-По претходном одобрењу дежурног заменика ОЈТ у Зајечару, а у присуству адвоката, браниоца по службеној дужности, осумњиченом је на основу чл. 294. 3КП, у вези са чланом 289. 3КП-а, решењем, одређена мера задржавања у трајању до 48 сати, са почетком од дана 22. 05. 2022. године од 15,00 часова. Дана 24. 05. 2022. године, пре истека мере задржавања, до 48 сати, уз кривичну пријаву КУ због сумње да је извршио кривично дело Насиље у породици из чл. 194. ст. З, Кривичног законика, А.А., спроведен је до просторија ОЈТ Зајечар, а потом и у просторије Основног суда у Зајечару, где је предат судији за претходни поступак, који је именованом донео решење о одређивању притвора до 30 дана. Лице је спроведено у просторије Окружног затвора у Зајечару, 

-Извршеним проверама у свим евиденцијама које се воде у Полицијској управи у Зајечару, а где су могле бити евидентиране пријаве, за период од 01. 01. 2019. године до дана сачињавања овог извештаја, утврђено је да у том периоду није било евидентираних пријава, како пријава насиља у породици, тако ни других пријава грађана.
-Наведени предмет и пријава насиља био је предмет разматрања на састанку Тима за координацију и сарадњу пред ОЈТ-ом у Зајечару, који је одржан дана 01. 06. 2022. године. Према учиниоцу су изречене обе хитне мере, које су од стране Основног суда у Зајечару продужене на још 30 дана, а А.А. се тренутно налази у притвору. Како је процењено да постоји средњи ниво ризика од насиља, од стране представника Центра за социјални рад предложено је да се предмет одложи за 16. 06. 2022. године, обзиром да је почетна процена пред Центром за социјални рад још увек у току.
-Извршеним увидом у предмет поступања нису утврђени пропусти у раду полицијских службеника Полицијске управе Зајечар.
Центар за социјални рад ,,Зајечар“ је Заштитника грађана обавестио
 о следећем:
-Примењене методе стручног рада у поступању Центра за социјални рад „Зајечар” у поступку пријаве за физичко насиље које је према Б.Б. извршио ванбрачни супруг А.А. су: интервју, опсервација, кућна посета, увид у списе предмета.
-Породица је на евиденцији и праћењу Центра за социјални рад „Зајечар” већ дужи низ година као корисник права на новчану социјалну помоћ. 
-2011. године је поступано по пријави за поремећене породичне односе, када је породица била на праћењу и са њима је саветодавно рађено.
-До сада није било пријава за насиље у овој породици, нити је Центар о томе имао сазнања.

-Поштујући Правилник о организацији, нормативима и стандардима стручног рада, а након обавештења из Полицијске управе о њиховом поступању по пријави за физичко насиље које је
над Б.Б. извршио њен ванбрачни супруг А.А., Центар за социјални рад „Зајечар“ је предузео мере из своје надлежности. ПУ је доставила документацију, између осталог и решење о изрицању обе хитне мере А.А. у трајању од 48 сата.
-У току поступања на предмету, сазнаје се да је А.А. и притворен, а након 48 сати, продужене су му обе хитне мере, као и притвор на још 30 дана.
-Како се Б.Б. налазила на одељењу интензивне неге, а да би се спровела стручно методолошка процедура и дошло до потребних података, реализована је најпре теренска посета породици, затим, разговарано је са радницима Здравственог центра „Зајечар” и прикупљене су информације о Б.Б. здравственом статусу у датом тренутку. 
-Такође, размењиване су информације са представницима ОЈТ-а и ПУ на одржаном редовном састанку групе за Координацију и сарадњу, а у Центру је обављен разговор са малолетним сином Б.Б.  
-У другој кућној посети, након што је отпуштена из болнице, остварен је непосредни контакт и обављен је разговор са Б.Б. 
-У разговору који је наредног дана са сином Б.Б. у просторијама Центра, он наводи да је одвео мајку у болницу када се пожалила да има јаке болове, јутро након претрпљеног насиља, за које он наводи да није знао. Он каже да, када се насиље дешавало, нико није био присутан у соби. Признао је да се повремено раније дешавало да отац мајци удари шамар, али да није било оваквог насиља у смислу да јој је наносио озбиљне повреде.

-Са Б.Б. је остварен непосредни контакт по изласку из болнице, те је са њом обављен разговор у кућној посети. Опоравља се након операције слезине као последице претрпљеног насиља. 
-Заједницу са А.А. засновала је  пре скоро тридесет година. У разговору са стручним радницама Центра, Б.Б. наводи да се у прошлости дешавало да А.А. испољи агресивно понашање према њој, посебно када је био под дејством алкохола. У таквом стању, он према њеним речима, постаје свадљив и раздражљив, виче на њу, прети јој и истерује је из куће. Раније је физичко насиље било заступљеније - када су деца била мала, али последњих година је то ређе. 
-Породица је на праћењу по разним поступцима већ дужи низ година, али су ово прва сазнања о партнерском насиљу. 
-Наиме, Б.Б. изјављује да је само једном пријавила насиље - пре десетак година када се обратила полицији, али да након тога нису спровођени даљи поступци. Није пријављивала Центру насиље, нити Центар има податке о томе од раније.

-Б.Б. је од стране стручних радница Центра у потпуности упозната са својим правима, могућностима, процедурама и поступцима које може да покрене како би себи осигурала заштиту у будућности. 
-Иако се А.А. тренутно налази у притвору и Б.Б. се осећа потпуно сигурно и безбедно са својом децом, предочено јој је да би мере заштите од Насиља у породици биле додатни начин да себи осигура безбедност у случају изласка А.А. из притвора, са чиме се она сагласила и мотивисана је да покрене одговарајући поступак на суду, при чему ће јој Центар пружити бесплатну правну помоћ у виду писања тужбе.

- Такође, имајући у виду да је против А.А. поднета кривична пријава, она је спремна да на суду сведочи против њега, односно да предузме све што је потребно да би себи осигурала дугорочнију заштиту. Она у свему има помоћ, подршку и заштиту чланова уже и шире породице.

-Што се тиче Б.Б., иако су у овом тренутку отклоњени ризици од поновног насиља, а против А.А. је поднета кривична пријава, при чему се такође у Тужилаштву сазнаје да ће он највероватније бити задржан у притвору све де окончања поступка и изрицања пресуде, Центар ће наставити даљи рад и праћење Б.Б., у циљу пружања додатне психосоцијалне подршке, као и правне помоћи ради покретања поступка за изрицање одговарајућих мера заштите од насиља у породици по Породичном закону. Пратиће се покренути поступци, као и здравствено стање и опоравак Б.Б.. Упозната је са свим и прихвата даљу сарадњу са Центром током наредна три месеца, на колико ће бити орочен план услуга и мера.
-План заштите и подршке овом приликом Центар није био у могућности да достави Заштитнику грађана, јер ће он бити сачињен на наредном састанку Групе за координацију и сарадњу, који је заказан за 16. јун 2022. године.
-У складу са захтевом Заштитника грађана Центар за социјални рад ,,Зајечар“ је овом органу доставио и извештај о поступању и реализованим активностима током спроведеног плана услуга и мера након три месеца
, колико је Б.Б. била на праћењу. Примењене методе стручног рада су: интервју, опсервација, кућна посета, увид у списе предмета.
-У наведеном периоду је остварена одговарајућа сарадња са Б.Б., која је долазила по позиву и реализоване су кућне посете породици, при чему се она уредно одазивала позивима и поштовала договоре.

- Б.Б. је очувана мотивација да истраје у свим поступцима и да предузме све што је потребно по питању своје заштите. Она је усвајала  савете и сугестије стручњака и користила све доступне ресурсе - Центар, суд, тужилаштво, здравство. Сходно томе, није одустала од поступка за изрицање одговарајућих мера заштите од насиља у породици по Породичном закону иако ју је А.А. на самом рочишту молио да му опрости и да повуче тужбу. 
-Наиме. након пружене правне домоћи од стране Центра, Б.Б.је покренула одговарајући поступак пред Основним судом у Зајечару, а А.А. су изречене мере заштите од насиља у трајању од годину дана и то: забрана приближавања на удаљености од 100 метара, затим забрана приступа у простор око места становања на удаљености мањој од 100 метара, као и забрана даљег узнемиравања. 

-Осим тога, приликом састанака групе за Координацију и сарадњу и размене информација, надлежно ОЈТ је препознало потенцијалне ризике, те је А.А. све време од извршеног насиља у притвору и тамо ће остати до изрицања коначне пресуде. Према најновијим информацијама, ОЈТ је предузело све потребне мере из своје надлежности, против А.А. је подигнута оптужница и предмет се прослеђује Основном суду у Зајечару на даље поступање.
-Имајући у виду наведено, приликом евалуације спроведеног плана услуга и мера септембру 2022. године, констатује се да су у протеклом периоду Б.Б. пружене све потребне услуге од стране Центра за социјални рад „Зајечар”. Наиме, отклоњен је ризик од даљег породичног насиља, Б.Б. је осигурана безбедност, пружена јој правна помоћ и психосоцијална подршка. 
Сходно наведеном, закључује се да су све предвиђене активности током протеклог праћења породице успешно реализоване и процењује се да у датом тренутку нема потребе за даљим радом са Б.Б. и њеном породицом од стране Тима за заштиту жртава од насиља у породици, при Центру за социјални рад „Зајечар”, те се случај затвара. Завршни извештај се доставља тужилаштву, што ће се разматрати на наредном састанку Групе за координацију и сарадњу, заказаном за 16. 9. 2022. године, а након чега ће предмет и у Тужилаштву вероватно бити архивиран, с обзиром на то да су све надлежне институције у претходном периоду исцрпеле своје ресурсе и предузеле све потребне активности и мере из оквира својих овлашћења.
***

Заштитник грађана је у контролном поступку утврдио да су надзирани органи, Министарство унутрашњих послова – ПУ Зајечар и ЦСР Зајечар у овом случају поступали у складу са Законом о спречавању насиља у породици када је реч о предузимању мера, размени информација и сарадњи у вези са заштитом одрасле жртве насиља у породици, Б.Б.. Центар је успешно пружио психосоцијалну и правну подршку и оснажио Б.Б. да покрене одговарајући поступак пред Основним судом у Зајечару, што је резултирало изрицањем А.А. мера заштите од насиља у трајању од годину дана пред правосудним органима, како би спречила даље понављање насиља, а Б.Б. је одлучила и да напусти заједницу са насилником. 

Ипак, и у овом случају, неопходно је указати на проблем који Заштитник грађана годинама истиче у својим редовним годишњим и посебним извештајима а то је непрепознавање деце као жртава насиља у поступцима заштите од насиља у породици од стране стручних радника, органа старатељства, као и полицијских службеника, иако присуство породичног насиља у дететовој породици обавезује све надлежне органе на предузимање мера заштите, јер и само излагање детета породичном насиљу чини дете жртвом насиља.
У наведеним извештајима Заштитник грађана је указао на различита поступања надлежних органа укључених у заштиту деце од насиља у породици, као и неправилну или недоследну примену Закона о спречавању насиља у породици, која најчешће резултира изостанком процене ризика за дете од стране поступајућих полицијских службеника. 

Непрепознавање мал. деце као жртава насиља у поступцима заштите од насиља у породици од стране стручних радника органа старатељства али и полицијских службеника идентификовано је као проблем и у Посебним извештајима Заштитника грађана о раду група за координацију и сарадњу на територији Града Београда и територији Вишег јавног тужилаштва у Нишу 
. Наиме, анализом записника група за координацију и сарадњу утврђена су различита поступања надлежних органа укључених у заштиту деце од насиља у породици.

Резултати поменутих истраживања указали су на то да деца изложена породичном или партнерском насиљу нису увек препозната као жртве насиља, злостављања и занемаривања због чега најчешће изостају мере на њиховој заштити. Такође, резултати истраживања показали су да у случајевима када је насиље у породици учињено и према одраслој особи и према детету, полицијски службеници ретко изричу хитне мере ради заштите детета, често изостаје и процена ризика од стране поступајућих полицијских службеника, а касније и стручних радника органа старатељства, због чега деца најчешће нису била обухваћена индивидуалним плановима заштите. Утврђен је незнатан број случајева у којима су деца имала статус оштећених у покренутим кривичним поступцима и у највећем броју случајева дете није било обухваћено мерама заштите и подршке. Само у ретким случајевима из записника се могло утврдити да су полицијски службеници постављали питање о присуству детета пријављеном случају насиља, односно да су забележили у извештају да је пријављеном догађају присуствовало и дете.
Недовољна обученост запослених у препознавању свих облика насиља у породици као и положаја детета - жртве насиља у породици резултирала је неретко изостанком адекватне и благовремене реакције надлежних органа у борби против насиља у породици и заштити деце у свим случајевима у којима су деца директно или индиректно била изложена насиљу.

Органи и установе имају обавезу да предузму низ активности, почев од проверавања сумње и откривања насиља, злостављања и занемаривања, па до предузимања одговарајућих мера на санирању штете учињене детету, кроз сопствени стручно – саветодавни рад или када је то потребно упућивањем детета жртве у специјализовану установу. Орган старатељства у овим поступцима има важну улогу и у активностима које предузимају други органи и установе.

У пружању услуга детету, орган старатељства дужан је да поступа целовито, благовремено, и ефикасно, руководећи се принципом најбољих интереса детета и начелом хитности породичноправне заштите детета и у потпуности поштујући правне норме и стандарде стручног рада утврђене законом и Правилником о организацији, нормативима и стандардима рада центра за социјални рад. Са посебном пажњом и појачаном хитношћу, орган старатељства је дужан да поступа у случајевима када постоји сумња/сазнања о насиљу, злостављању и занемаривању детета, а избор мера прилагоди посебној осетљивости и рањивости детета жртве.

Заштитник грађана у својим препорукама које је упућивао надлежним органима који поступају у случајевима насиља у породици, већ годинама наглашава да је дете увек жртва насиља у породици када присуствује породичном насиљу над чланом породице или блиском особом.
Заштитник грађана користи ову прилику да подсети на налог Министарства за рад, запошљавање, борачка и социјална питања у Београду број: 117-00-02220/2018-14 од 21. 02. 2019. године, дат директорима центара за социјални рад на територији Републике Србије, да у раду на заштити насиља у породици, децу присутну породичном или партнерском насиљу над родитељем, сиблингом или блиским чланом породице, увек и без изузетка третирају као жртве насиља, злостављања или занемаривања, пошто је евидентно да су деца у овом случају била присутна одређеним облицима насиља, а над њима је непосредно вршено и психичко насиље.
Имајући у виду наведено, на основу Уставом и законом прописаних овлашћења, Заштитник грађана упућује следеће 

                                                                             П Р Е П О Р У К Е

1) Потребно је да директор Центра за социјални рад Зајечар обезбеди да стручни радници овог органа старатељства у будућем раду поступају у потпуности у складу са налогом Министарства за рад, запошљавање, борачка и социјална питања у Београду број: 117-00-02220/2018-14 од 21. 02. 2019. године, и да у поступцима заштите од насиља у породици, децу присутну породичном или партнерском насиљу над родитељем, сиблингом или блиским чланом породице, увек и без изузетка третирају као жртве насиља, злостављања или занемаривања, и у складу с тим, планирају и предузимају мере из своје надлежности усмерене на заштиту детета.

2) Потребно је да надлежни органи предузму потребне активности у циљу измена и допуна Закона о спречавању насиља у породици, којима би се прописале посебне одредбе о поступању у случају насиља према деци, укључујући и одредбе којима се прописује да је дете жртва насиља увек када присуствује породичном насиљу над чланом породице или блиском особом;

3) Потребно је да Министарство унутрашњих послова и Министарствo за бригу о породици и демографију у сарадњи са Покрајинским секретаријатом за социјалну политику, демографију и равноправност полова предузму мере у циљу обезбеђивања континуираних едукација запослених који поступају у случајевима насиља у породици и који су чланови група за координацију и сарадњу које су формиране при основним јавним тужилаштвима, ради стицања и унапређења знања и компетенција везаних за процену ризика од насиља, превенцију, сузбијање и заштиту од насиља у породици а посебно од злостављања и занемаривања деце као жртава насиља.

4) Потребно је да Група за координацију и сарадњу града Зајечара децу присутну и изложену породичном или партнерском насиљу увек препознаје као жртве насиља, злостављања и занемаривања, као и да планира и предузима мере за њихову заштиту и инкорпорира их у индивидуалне планове заштите и подршке жртви.

Иако Заштитник грађана није овлашћен да контролише правилност и законитост рада правосудних органа, Заштитник грађана доставља овај извештај о случају са препорукама Врховном јавном тужилаштву ради упознавања и како би оно са становишта својих надлежности размотрило и потребу и могућности за унапређење рада група за координацију и сарадњу које су основане при основним јавним тужилаштвима, у складу са Законом о спречавању насиља у породици, а у циљу свеобухватније заштите жртава насиља у породици и партнерским односима.

Напред наведени органи управе којима је упућена препорука обавестиће Заштитника грађана о мерама које су предузете ради поступања по препорукама у року од 90 дана од дана пријема овог акта уз достављање доказа о предузетим мерама.

Приликом утврђивања пропуста надлежних органа Заштитник грађана се руководио одредбама Конвенције о правима детета
, Устава Републике Србије
, Породичног закона
, Правилника о организацији, нормативима и стандардима рада центара за социјални рад
, Закона о спречавању насиља у породици
.
Узевши у обзир све наведено, напомињемо да је овлашћење и обавеза Заштитника грађана  да када оконча испитни поступак, сачини писани извештај о случају у коме утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа. (члан 37. став 3. Закона о Заштитнику грађана
). Ова препорука  дата је на основу тог овлашћења и дужности.

                                                                                        ЗАМЕНИЦА ЗАШТИТНИКА ГРАЂАНА

                                                                                                           Јелена Стојановић

Доставити:

-   Центру за социјални рад ,,Зајечар“, Генерала Гамбете 88, 19000 Зајечар и путем мејла: zajecar.csr@minrzs.gov.rs
-  Министарству за бригу о породици и демографију, Булевар Михајла Пупина 2, 11 070 Нови Београд и путем мејла: kabinet@minbpd.gov.rs ; vukota.vlahovic@minbpd.gov.rs
- Министарству унутрашњих послова, Бул. Михајла Пупина бр.2, Београд, и путем мејла: kabinet@mup.gov.rs ; info@mup.gov.rs ; ljubisa.kosutanac@mup.gov.rs
- Покрајинском секретаријату за социјалну политику, демографију и равноправност полова, Булевар Михајла Пупина 16, 21101 Нови Сад

и путем мејла: pssp@vojvodina.gov.rs 

-Врховном јавном тужилаштву, Немањина 22-26, 11 000 Београд и путем мејла:  kabinet@vrhovnojt.gov.rs ;  pisarnica@vrhovnojt.gov.rs – ради информисања
-Групи за координацију и сарадњу града Зајечара, Трг Ослобођења 32, 19000 Зајечар, и путем мејла: uprava.zajecar@zajecar.ojt.rs
- у списе предмета                                    
� Акт бр. 02/4 број 072/-3-73/22-3 од 5. 07. 2022. године


� Акт бр. 56090-3497/2022 од 07. 06. 2022. године


� Акт бр. 56090-3497/2022 од 13. 09. 2022. године


� � HYPERLINK "https://ombudsman.rs/index.php/izvestaji/posebnii-izvestaji/6804-p-s-b-n-izv-sh-z-sh-i-ni-gr-d-n-r-du-grup-z-rdin-ci-u-i-s-r-dnju-n-p-druc-u-gr-d-b-gr-d" �https://ombudsman.rs/index.php/izvestaji/posebnii-izvestaji/6804-p-s-b-n-izv-sh-z-sh-i-ni-gr-d-n-r-du-grup-z-rdin-ci-u-i-s-r-dnju-n-p-druc-u-gr-d-b-gr-d�


� HYPERLINK "https://www.ombudsman.rs/attachments/article/7519/Poseban%20izvestaj.pdf" �https://www.ombudsman.rs/attachments/article/7519/Poseban%20izvestaj.pdf�





� "Сл. лист СФРЈ - Међународни уговори", бр. 15/90 и "Сл. лист СРЈ - Међународни 


уговори", бр. 4/96 и 2/97


� "Сл. гласник РС", бр. 98/2006 и 115/2021


� "Сл. гласник РС", бр. 18/2005, 72/2011 - др. закон и 6/2015


� ”Службени гласник РС”, бр. 59/2008, 37/2010, 39/2011 —др. правилник 1/2012 - др. правилник, 51/2019, 12/2020 и 83/2022


� "Сл. гласник РС", бр. 94/2016


� "Сл. гласник РС", бр. 105/2021

